MT Il-Ġurnal Uffiċjali tal-Unjoni Ewropea C 197/9

Pubblikazzjoni ta’ applikazzjoni skont l-Artikolu 50(2)(a) tar-Regolament (UE) Nru 1151/2012 tal-Parlament Ewropew u tal-Kunsill dwar skemi tal-kwalità għal prodotti agrikoli u oġġetti tal-ikel

(2016/C 197/09)

Din il-pubblikazzjoni tikkonferixxi d-dritt ta’ oppożizzjoni skont l-Artikolu 51 tar-Regolament (UE) Nru 1151/2012 tal-Parlament Ewropew u tal-Kunsill (1).

DOKUMENT UNIKU

“Carmarthen Ham”

Nru tal-UE: UK-PGI-0005-01229 — 19.05.2014

IĠP ( X ) DOP ( )

1. Isem

“Carmarthen Ham”

2. Stat Membru jew Pajjiż Terz

Ir-Renju Unit

3. Deskrizzjoni tal-prodott agrikolu jew tal-oġġett tal-ikel

3.1. Tip ta’ prodott

Klassi 1.2 Prodotti tal-laħam (imsajjar, immellaħ, affumikat, eċċ.)

3.2. Deskrizzjoni tal-prodott li għalih japplika l-isem mogħti fil-punt 1

Il-“Carmarthen Ham” huwa perżut ikkurat bil-melħ u mnixxef bl-arja magħmul mir-riġlejn tal-majjal. Il-perżuta tiddendel f’temperatura ambjentali ta’ bejn 16 u 26 grad Celsius għal perjodu ta’ bejn 6 u 9 xhur. L-età tal-“Carmarthen Ham” tingħadd mill-ewwel ġurnata tat-tmelliħ.

Il-perżuta finali jkollha forma esterna ttundjata fin-naħa t’isfel u ġejja għall-ponta fin-naħa ta’ fuq. Fuq barra, il-“Carmarthen Ham” għandu kulur beige skur u l-qoxra tinħass qisha “ġilda” niexfa iebsa.

Meta jinqata’ fetti fetti, il-“Carmarthen Ham” għandu kulur uniformi rikk minn roża skur għal aħmar skur, miksur bix-xaħam lewn il-krema ma’ kullimkien. Għandu togħma ta’ majjal ħelu kemxejn mielaħ u konsistenza elastika u ratba. Għandu togħma delikata u ħelwa b’noti ta’ mluħa, li tipprovdi sensazzjoni bbilanċjata bejn laħam tari u b’tendenza li jinħall. Il-“Carmarthen Ham” għandu riħa delikata u karatteristika tipika ta’ perżut imnixxef bl-arja. Il-perżuta tiddiżintegra meta tinġibed u għandha konsistenza ratba qisha ħarir.

Il-kompożizzjoni kimika tal-“Carmarthen Ham”:

Grammi/100 gramma Kontenut ta’ proteini 26,8 Kontenut ta’ karboidrati 0,0 Li minnhom zokkor 0,0 Kontenut ta’ xaħam 5,9 Li minnhom saturati 2,5 Monounsaturati 2,8 Poliunsaturati 0,5 Valur tal-enerġija 673,9 KJ/100 g 160,3 Kilokaloriji/100 g Kontenut tal-melħ 7,3 g

Is-saff ta’ xaħam li huwa krema fil-wiċċ taħt il-ġilda ma għandux jaqbeż il-fond massimu aċċettabbli ta’ 5 mm.

Il-prieżet jiġu ppreżentati u kkummerċjalizzati bħala perżuta sħiħa jew mingħajr għadma, imqatta’ fetti fetti u ppakkjat f’biċċiet ta’ piżijiet u forom varji skont il-ħtiġijiet tal-konsumatur.

3.3. Għalf (għall-prodotti li joriġinaw mill-annimali biss) u materja prima (għall-prodotti pproċessati biss)

Ir-riġlejn ta’ wara friski tal-majjal li jiżnu 8-10 kg minn ħnieżer li ġejjin minn biċċeriji rikonoxxuti. Ir-riġlejn ta’ wara friski tal-majjal tar-razez Landrace, Large White jew Welsh jew taħlit ta’ dawk ir-razez.

Melħ tat-tisjir

Preservattivi (Nitrat tal-Potassju (E 252) u Nitrit tas-Sodju (E 250))

3.4. Passi speċifiċi tal-produzzjoni li jridu jsiru fiż-żona ġeografika ddefinita

— it-tirqim u l-formazzjoni ta’ riġlejn il-majjal

— l-applikazzjoni ta’ preservattiv

— iż-żieda tal-melħ

— l-applikazzjoni mill-ġdid tal-melħ

— it-tlaħliħ

— il-kisi tal-prieżet b’xibka

— il-maturazzjoni tal-perżuta

3.5. Regoli speċifiċi dwar it-tqattigħ, it-tħakkik, l-ippakkjar, eċċ., tal-prodott li għalih jirreferi l-isem reġistrat

—

3.6. Regoli speċifiċi dwar it-tikkettar tal-prodott li għalih jirreferi l-isem reġistrat

—

4. Deskrizzjoni fil-qosor taż-żona ġeografika

Iż-żona ġeografika ddefinita tinkludi żona madwar il-belt ta’ Carmarthen.

Imxi fid-direzzjoni tal-Majjistral minn fejn ix-mara Taf tidħol fil-Bajja ta’ Carmarthen u tul ix-xmara Taf sakemm tasal fil-belt ta’ St Clears. Aqbad it-triq B 4299 fid-direzzjoni tat-Tramuntana mill-villaġġ ta’ Meidrim sakemm tilħaq it-triq B 4333. Imbagħad imxi fid-direzzjoni tax-Xlokk fuq B 4333 sakemm tilħaq il-villaġġ ta’ Conwyl Elfed. Minn Conwyl Elfed imxi fid-direzzjoni tan-Nofsinhar lejn il-villaġġ ta’ Bronwydd Arms fuq l-A 484 u mbagħad imxi fid-direzzjoni tal-Grigal fuq B 4301 sal-villaġġ ta’ Pontarsais. Wara Pontarsais imxi lejn in-Nofsinhar fuq l-A 485 sal-villaġġ ta’ Abergwili u mbagħad segwi l-A 40 fid-direzzjoni tal-Lvant sal-villaġġ ta’ Nantgaredig. Minn Nantgaredig mur fid-direzzjoni tan-Nofsinhar fuq il-B 4310 u mbagħad fid-direzzjoni tax-Xlokk dejjem fuq il-B4310 sa ma tasal fil-villaġġ ta’ Drefach (il-B4310 taqsam l-A 48). Wara li jintlaħaq il-villaġġ, ta’ Drefach segwi x-xmara Gwendraeth minn Kidwelly u għal ġol-bajja ta’ Carmarthen.

5. Rabta maż-żona ġeografika

Il-“Carmarthen Ham” huwa perżuta sħiħa bl-għadma ppreżervata bil-melħ u mnixxfa bl-arja li tiżen bejn 4 u 5 kg u tieħu bejn sitta u disa’ xhur biex timmatura.

It-trobbija tal-ħnieżer għandha storja twila ta’ assoċjazzjoni f’Wales kollha inkluż Wales tal-Punent and ż-żona ta’ Carmarthen u l-familji ta’ Wales u taż-żona ta’ Carmarthen ilhom jikkuraw il-majjal ta’ Wales bil-melħ xott biex jippreservawh għall-ġenerazzjonijiet twal. Il-produzzjoni tal-Carmarthen Ham żviluppat biss fiż-żona ta’ Carmarthen billi kien hemm bejjiegħ tal-laħam lokali li identifika d-domanda għall-prieżet li jiġu mmaturati għal iktar minn tliet xhur (li kienet il-prassi normali dak iż-żmien) u biex il-perżut jittiekel nej bħal ma jsir fuq il-kontinent minflok ma jittiekel moqli jew mgħolli kif kienet it-tradizzjoni t’hemmhekk.

L-ispeċifiċità taż-żona ġeografika hija bbażata fuq ir-reputazzjoni u l-ħiliet. Il-bażi tal-ħiliet żviluppat tul perjodu ta’ iktar minn 30 snin fiż-żona.

Il-bażi tal-ħiliet li rriżultat fiż-żona ddeżinjata, tammonta għal ħiliet u esperjenza speċifiċi fl-istadju tal-ipproċessar iżda b’mod partikolari fl-istadji li ġejjin;-

— It-tiswir tar-riġlejn, biex jitneħħa x-xaħam u l-laħam żejjed - biex tiġi prodotta l-forma speċifika mixtieqa li hija forma esterna ttundjata fin-naħa t’isfel u ġejja għall-ponta fin-naħa ta’ fuq.

— Il-kwantitajiet eżatti ta’ preservattivi u melħ miżjuda jvarjaw skont il-piż u d-daqs tal-perżuta, u skont iż-żmien tas-sena meta jkun qed isir il-perżut. Bi prieżet tqal u kbar, jinħtieġu kemxejn iktar melħ u preservattivi. Il-prieżet li jsiru meta t-temperaturi ambjentali jkunu ogħla fix-xhur tas-sajf, ukoll jeħtieġu ftit iktar melħ u preservattivi biex jiġu ppreservati meta mqabbel mal-prieżet li jsiru fix-xhur aktar kiesħa tax-xitwa.

— L-applikazzjoni mill-ġdid u l-immassaġġjar tal-melħ fil-perżut. L-umdità titneħħa mill-ġilda tal-perżut biż-żieda tal-melħ. Tintħieġ il-ħila biex wieħed ikun jaf meta tneħħiet biżżejjed umdità biex isir il-Carmarthen Ham. Dan jinkiseb billi wieħed jevalwa s-sodezza tal-muskolu, sengħa li tingħadda minn ġenerazzjoni għall-oħra.

— Il-monitoraġġ tal-maturazzjoni tal-prieżet u d-determinazzjoni ta’ kemm hija “lesta” il-perżuta billi tinħass għas-sodezza u n-nixfa tagħha. Fuq barra, il-“Carmarthen Ham” għandu kulur beige skur u l-qoxra tinħass qisha “ġilda” niexfa iebsa. Is-sengħa li wieħed jagħraf kif jinħass “Carmarthen Ham” matur hija waħda mgħoddija minn ġenerazzjoni għall-oħra.

Storikament, il-“Carmarthen Ham” inbiegħ fis-suq famuż ta’ Carmarthen mis-snin 1970. Il-karatteristiċi uniċi tal-“Carmarthen Ham” bħala prodott ta’ kwalità issa huma rikonoxxuti sew u hemm domanda għalih mill-konsumaturi f’Wales, fir-Renju Unit u lil hinn minnu. Il-“Carmarthen Ham” ġie servut fir-Royal Garden Parties u f’ħafna lukandi u ristoranti famużi, inkluż The Celtic Manor matul it-tazza prestiġġjuża msejħa Ryder Cup fl-2010. Il-“Carmarthen Ham” jissemma wkoll b’mod regolari fi programmi televiżivi u fl-istampa u l-Carmarthen Ham ingħata l-premju “Great Taste Awards for the Best Welsh Speciality”.

Referenza għall-pubblikazzjoni tal-ispeċifikazzjoni

(it-tieni subparagrafu tal-Artikolu 6(1) ta’ dan ir-Regolament)

https://www.gov.uk/government/publications/protected-food-name-carmarthen-ham-pgi

(1) ĠU L 343, 14.12.2012, p. 1.